《适思》
唐代·颜胄

芳岁不我与，飒然凉风生。繁华扫地歇，蟋蟀充堂鸣。

感物增忧思，奋衣出游行。行值古墓林，白骨下纵横。

田竖鞭髑髅，村童扫精灵。精灵无奈何，像设安所荣。

石人徒瞑目，表柱烧无声。试读碑上文，乃是昔时英。

位极君诏葬，勋高盈忠贞。宠终禁樵采，立嗣修坟茔。

运否前政缺，群盗多蚊虻。即此丘垄坏，铁心为沾缨。

当其崇树日，岂意侵夺并。冥漠生变故，凄凉结幽明。

悲端岂自我，外物纷相萦。所适非所见，前登江上城。

倚楼临绿水，一望解伤情。

作者简介：生平事迹无考。《全唐诗》存诗1首，出于《文苑英华》卷三〇六。